b'\n_START_ARTICLE_\nUldukas\n_START_SECTION_\nI\xc5\xa1vaizda\n_START_PARAGRAPH_\nUldukas yra naminio karvelio dyd\xc5\xbeio. Nuo jo skirasi pilku antuodegiu, per sparn\xc4\x85 einan\xc4\x8dia nei\xc5\xa1tisine tamsia juostele. Patinas melsvai pilkas, kartais nugara rusvo atspalvio. Gerkl\xc4\x97 ir k\xc5\xabnas rausvi, o apykakl\xc4\x97 \xc5\xbealsvo atspalvio. Did\xc5\xbeiosios plasnojamosios plunksnos rudos, ma\xc5\xbeosios \xe2\x80\x93 pilkos. Uodega pilka, gale plati juoda juosta. Snapas gelsvas, pamatin\xc4\x97 dalis raudona. Kojos tamsiai raudonos. Rainel\xc4\x97 tamsiai ruda. Patel\xc4\x97s apdaras blausesnis, k\xc5\xabno vir\xc5\xa1us rusvesnis. Jaunikliai dar blausesn\xc4\x97s spalvos, be blizgan\xc4\x8dios \xc5\xbealios apykakl\xc4\x97s. P\xc5\xabkinis apdaras retas, p\xc5\xabkai \xc5\xa1iurk\xc5\xa1t\xc5\xabs, gelsvai rusvi.\n_START_SECTION_\nPaplitimas\n_START_PARAGRAPH_\nEurazijoje paplit\xc4\x99s nuo Atlanto pakrant\xc4\x97s iki Ob\xc4\x97s auk\xc5\xa1tupio. \xc5\xa0iaur\xc4\x97je arealas siekia Botnijos \xc4\xaflank\xc4\x85, Onegos e\xc5\xbeer\xc4\x85, Kamos vidurup\xc4\xaf. Pietuose arealas t\xc4\x99siasi iki \xc5\xa1iaurinio Kazachstano, Uralo, Volgos \xc5\xbeemupio, U\xc5\xbekaukaz\xc4\x97s, Ma\xc5\xbeosios Azijos, Vidur\xc5\xbeemio j\xc5\xabros pakran\xc4\x8di\xc5\xb3. Izoliuota arealo dalis apima Tian \xc5\xa0an\xc4\xaf, Altajaus vakarin\xc4\x99 dal\xc4\xaf, Amudarjos sl\xc4\x97n\xc4\xaf. Gyvena ir \xc5\xa1iaur\xc4\x97s vakar\xc5\xb3 Afrikoje. \xc5\xbdiemoja pietin\xc4\x97se ir vakarin\xc4\x97se arealo dalyse._NEWLINE_XX a. prad\xc5\xbeioje ulduk\xc5\xb3 Lietuvoje buvo daug, bet v\xc4\x97liau j\xc5\xb3 suma\xc5\xbe\xc4\x97jo. \xc4\xaera\xc5\xa1ytas \xc4\xaf Lietuvos raudon\xc4\x85j\xc4\x85 knyg\xc4\x85.'